यूरोप यात्रा के दौरान मीरवाइज मिले थे पाशा से  
मीरवाइज के बारे में संदेह है कि उन्होंने यूरोप में पाकिस्तान की खुफिया एजेंसी आईएसआई के प्रमुख पाशा से गुप्त मुलाकात की होगी।
हुर्रियत कांफ्रेंस के उदारवादी धड़े के अध्यक्ष मीरवाइज उमर फारुक के बारे में संदेह है कि उन्होंने यूरोप में पाकिस्तान की खुफिया एजेंसी आईएसआई के प्रमुख लेफ्टिनेंट जनरल अहमद शुजा पाशा से गुप्त मुलाकात की होगी जबकि उन्होंने इस बात से इनकार किया है।  मीरवाइज तीन और चार मई को हुए कश्मीर पर एक सम्मेलन में हिस्सा लेने के लिए ब्रुसेल्स गए थे और नौ मई को दिल्ली लौटे। सम्मेलन में पाकिस्तान के कई नेताओं, यूरोप में बसे कश्मीरियों और अलगाववादियों का समर्थन कर रहे अमेरिकियों ने हिस्सा लिया था।  जिनेवा में सूत्रों ने कहा कि मीरवाइज सम्मेलन के बाद ब्रुसेल्स से यहां आए थे और कथित तौर पर पाशा से मुलाकात की जो उस दौरान पाकिस्तान से किसी अज्ञात स्थान की ओर गए हुए थे। ऐबटाबाद में अमेरिकी अभियान में ओसामा बिन लादेन के मारे जाने के बाद पाशा किसी अज्ञात स्थान के लिए रवाना हुए थे।